钦定古今图书集成/明伦汇编/家范典/第053卷 > 唐宋氏女论语 > 《学礼章》
## 钦定古今图书集成/明伦汇编/家范典/第053卷 > 唐宋氏女论语 > 《学礼章》

凡为女子，当知女务。女客相遇，安排坐具，整顿衣裳，
轻行缓步，敛手低声，请过庭户。问候通时，从头称叙。
答问殷勤，轻言细语。备办茶汤，迎来递去。莫学他人，
抬身不顾。接见依稀，有相欺侮。如到人家，且依礼数
相见，传茶，即通事务。说罢起身，再三辞去。主若相留，
礼筵待过。酒略沾唇，食无叉著。退盏辞壶，过承推拒。
莫学他人，呼汤呷醋。醉后颠狂，遭人所恶。身未回家，
已遭点污。当在家庭，少游道路。生面相逢，低头看顾。
莫学他人，不知朝暮。走遍乡村，说三道四。引惹恶声，
多招骂怒。辱贱门风，连累父母。损破自身，供他笑具。
如此之人，有如犬鼠。莫学他人，惶恐羞辱。